קינג (חברה)

קינג (באנגלית: King.com Limited) היא חברת משחקי רשת חברתית, בין הגדולות בעולם למשחקים בפייסבוק במכשירים סלולריים וטאבלטים. המשחק הפופולרי ביותר של חברת המשחקים קינג הוא קנדי קראש סאגה, אשר הושק לראשונה באפריל 2012 - משחק על ממתקים צבעוניים וסוכריות, אשר על המשתמש להתאים בין צבעים ולמלא אחר המשימות. משחקים נוספים של החברה הם: Bubble Witch Saga, Pet Rescue Saga, Pyramid Solitaire Saga ועוד. מאז 2023 היא נמצאת בבעלות חברת מיקרוסופט. היסטוריה החברה נוסדה בשנת 2002 בסטוקהולם, שוודיה, על ידי קבוצת יזמים שכללה את היזם האיטלקי ריקארדו זאקוני (Riccardo Zacconi), ששימש כמנכ"ל. בתחילת דרכה היא התמקדה במשחקי דפדפן ופורטל בשם Midasplayer.com. בשנת 2005 החברה מותגה מחדש כ-King.com. בתקופה זו היא פיתחה מאות משחקי רשת פשוטים והחלה לפתח מודל עסקי של משחקים חינמיים עם רכישות בתוך המשחק במודל פרימיום (Freemium). בשנת 2012, ביצע שינוי אסטרטגי והחלה להתמקד בפלטפורמות מובייל ורשתות חברתיות והשיקה את המשחק קנדי קראש סאגה בפייסבוק ולאחר מכן בסמארטפונים. המשחק הפך לתופעה תרבותית ולסנסציה כלכלית, והפך את החברה למובילה עולמית בז'אנר משחקי ה"קז'ואל" (Casual games). בנובמבר 2013, דיווחה החברה כי חצי מיליארד אנשים הורידו את המשחק ובדצמבר 2013 דווח שהיא גם האפליקציה הפופולרית ביותר ב-App Store של אפל. בינואר 2014, לאחר שחברת קינג קיבלה סימן רשום על המילה Candy, היא דרשה ממתחרים להימנע משימוש במילה במשחקים שלהם. במרץ 2014, לאחר שרשמה הכנסות של מיליארדי דולרים, ביצעה החברה הנפקה ראשונה לציבור תחת חברת החזקות בריטית בשם "קינג דיגיטל אנטרטיינמנט" (King Digital Entertainment PLC), בבורסה לניירות ערך בניו יורק תחת הסימול "KING" לפי שווי של 7.1 מיליארד דולר, במה שהפך להנפקה הגדולה ביותר של חברת משחקי מובייל בארצות הברית עד אותה עת. באוגוסט 2014, דיווחה החברה על הכנסות של 594 מיליון דולר ברבעון השני של 2014 - עלייה של 29% לעומת הרבעון המקביל ב–2013, אבל פחות מתחזיות האנליסטים. בתגובה צנח מחיר המניה באופן מיידי ב–25%, ובסך הכל נפל בקרוב ל–40% מאז שהונפקה החברה חצי שנה קודם. בנובמבר 2015, הכריזה ענקית המשחקים אקטיוויז'ן בליזארד כי תרכוש את החברה בסכום שמשקף שווי שוק של 5.9 מיליארד דולר. הרכישה הושלמה בפברואר 2016 והחברה המשיכה לפעול כיחידה עצמאית בתוך הקבוצה, והשיקה כותרים נוספים כמו Farm Heroes Saga ו-Bubble Witch Saga. בסוף 2023, כחלק מהשלמת עסקת הענק שבה תאגיד מיקרוסופט רכש את אקטיוויז'ן בליזארד, הפכה חברת "קינג" לחלק מחטיבת המשחקים של מיקרוסופט - Xbox Game Studios. ביולי 2025 דווח כי מאות עובדים בחברה פוטרו, לאחר שהוחלפו בידי כלי בינה מלאכותית שסייעו בפיתוחם. קישורים חיצוניים אתר האינטרנט הרשמי של קינג הערות שוליים